Gandia commemora el 9 d'octubre amb un acte cívic al Palau Ducal per celebrar el dia de tots els valencians i valencianes
09 octubre 2024

## Gandia commemora el 9 d'octubre amb un acte cívic al Palau Ducal per celebrar el dia de tots els valencians i valencianes09 octubre 2024Última actualització: 10 octubre 2024

![](../gestion/img/6b86b273ff34fce19d6b804eff5a3f5747ada4eaa22f1d49c01e52ddb7875b4b.jpg)  
  

Hui, 9 d'Octubre, Dia de la Comunitat Valenciana, Gandia ha celebrat diferents actes per tal de commemorar la festa gran de tots els valencians i valencianes.  
  
El dia ha començat a les 11 hores del matí amb l'eixida de la Reial Senyera des de la plaça Major, on s'ha interpretat l'himne de València per, posteriorment, recórrer diversos carrers del Centre Històric fins a arribar al Palau Ducal on s'ha celebrat l'homenatge a Jaume I que ha comptat amb la presència de l'alcalde de Gandia, José Manuel Prieto, membres de la corporació municipal, així com una ampla representació de la societat civil gandiana.  
  
L'acte institucional s'ha iniciat amb la interpretació de l'himne de Gandia a càrrec de la banda Centre Musical de Beniopa. Posteriorment, el grup de danses Rebombori ha ballat les "Seguidilles arromangades de Llucena".

  
Arribat aquest punt, xiquetes i xiquets del Consell de la Infància i membres de l'Escola Teatre Serrano han llegit i interpretat un passatge del Llibre dels Fets. En acabar la lectura, el grup de danses Rebombori ha ballat "Copeo d'Ontenient".

  
Posteriorment, s'ha interpretat l'himne de València per part de la Banda de Beniopa i el tenor Salvador Sanchís, mentre els xiquets del Consell de la Infància han fet l'ofrena de corona de llorer a la imatge de Jaume I.  
L'acte ha conclòs amb el ball "Jota d'Ador" del grup de danses Rebombori.  
  
Prèviament, a la plaça de l'Escola Pia, s'ha disputat el V Trofeu de Raspall femení Ciutat de Gandia, una competició de pilota que ha enfrontat als quatre millors equips femenins de la modalitat de raspall.  
  
Les activitats de la jornada finalitzaran amb el tradicional concurs de fideuà organitzat per la Federació de Falles.

[Twittear](https://twitter.com/share)